Splużjoni qawwija kkawżata minn ħruġ ta' gass f'binja residenzjali fiċ-ċentru tal-kapitali Spanjola, Madrid, ħalliet żewġ persuni mejta u minn tal-inqas tnejn oħra midruba. L-ewwel ritratti u filmati juru torri ta' duħħan ħiereġ mill-binja ta' sitt sulari, qalb tifrik sħiħ fl-inħawi ta' Toledo qrib iċ-ċentru tal-belt. Mumenti wara l-isplużjoni, ġiet evakwata dar tal-anzjani fil-viċinanzi għalkemm m'hemm l-ebda rapporti ta' midruba. L-anzjani ttieħdu f'lukanda fl-istess triq. Fost il-binjiet li ġarrbu ħsarat hemm skola fit-triq fejn seħħ l-inċident, li fortunatament kienet vojta għaliex baqgħet magħluqa wara l-maltemp b'borra rekord li laqat lil Madrid fid-disgħa ta' Jannar.